**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**—— դեկտեմբերի 2020 թվականի N ——— -Լ**

**ԱՐՑԱԽԻ ՆԱԽԱԴՊՐՈՑԱԿԱՆ ՏԱՐԻՔԻ ԵՐԵԽԱՆԵՐԻ ԱՄԱՆՈՐՅԱ ԱՋԱԿՑՈՒԹՅԱՆ ՄԻՋՈՑԱՌՈՒՄԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով Հայաստանի Հանրապետության Սահմանադրության 83-րդ հոդվածը և 146-րդ հոդվածի 4-րդ մասը՝ Հայաստանի Հանրապետության կառավարությունը որոշում է.

1. Հաստատել Արցախի նախադպրոցական տարիքի երեխաների ամանորյա աջակցության միջոցառումը՝ համաձայն հավելվածի։

2. Հայաստանի Հանրապետության ոստիկանության պետին՝ մինչև 2020 թվականի դեկտեմբերի 24-ը Հայաստանի Հանրապետության աշխատանքի և սոցիալական հարցերի նախարարության սոցիալական ապահովության ծառայությանը տրամադրել բնակչության պետական ռեգիստրում 2020 թվականի դեկտեմբերի 23-ի դրությամբ Արցախի Հանրապետության բնակավայրի հասցեով հաշվառված՝ 2015 թվականի հունվարի 1-ին կամ դրանից հետո ծնված երեխաների տվյալները` անունը, ազգանունը, հայրանունը, մայրանունը (առկայության դեպքում) անձը հաստատող փաստաթղթի (ծննդյան վկայականի կամ անձնագրի) տեսակը, սերիան ու համարը։

3. Հայաստանի Հանրապետության աշխատանքի և սոցիալական հարցերի նախարարին՝ մինչև 2020 թվականի դեկտեմբերի 24-ը Հայաստանի Հանրապետության կառավարություն ներկայացնել առաջարկություն՝ Արցախի նախադպրոցական տարիքի երեխաների ամանորյա աջակցության տրամադրման ֆինանսավորման նպատակով Հայաստանի Հանրապետության կառավարության 2019 թվականի դեկտեմբերի 26-ի N 1919-Ն որոշման մեջ փոփոխություններ ու լրացում կատարելու վերաբերյալ:

4. Առաջարկել «Հայփոստ» ՓԲ ընկերության գլխավոր գործադիր տնօրենին՝ ապահովել Հայաստանի Հանրապետության աշխատանքի և սոցիալական հարցերի նախարարության սոցիալական ապահովության ծառայությանը յուրաքանչյուր օրվա ընթացքում իրականացված վճարումների վերաբերյալ տեղեկատվության տրամադրումը՝ ստացող անձանց վերաբերյալ տվյալների ընդգրկմամբ:

Հավելված

ՀՀ կառավարության 2020 թվականի

—————————— -ի N —— -Լ որոշման

**ԱՐՑԱԽԻ ՆԱԽԱԴՊՐՈՑԱԿԱՆ ՏԱՐԻՔԻ ԵՐԵԽԱՆԵՐԻ ԱՄԱՆՈՐՅԱ ԱՋԱԿՑՈՒԹՅԱՆ ՄԻՋՈՑԱՌՈՒՄԸ**

1. Միջոցառման նպատակն է՝ Ամանորի կապակցությամբ սոցիալական աջակցություն տրամադրել 2015 թվականի հունվարի 1-ին կամ դրանից հետո ծնված՝ 2020 թվականի դեկտեմբերի 23-ի դրությամբ Արցախում հաշվառված երեխաներին։
2. Սույն միջոցառման շահառու է հանդիսանում 2015 թվականի հունվարի 1-ին կամ դրանից հետո ծնված՝ 2020 թվականի դեկտեմբերի 23-ի դրությամբ Արցախում հաշվառված երեխան (այսուհետ՝ շահառու)։
3. Սոցիալական աջակցությունը տրամադրվում է միանվագ դրամական աջակցության ձևով՝ յուրաքանչյուր երեխայի համար 20000 դրամի չափով։
4. Սոցիալական աջակցությունը նշանակում և վճարում է Աշխատանքի և սոցիալական հարցերի նախարարության սոցիալական ապահովության ծառայությունը (այսուհետ՝ Ծառայություն)՝ Հայաստանի Հանրապետության ոստիկանությունից ստացված տվյալների հիման վրա։
5. Սոցիալական աջակցությունը վճարվում է շահառուի ծնողին (խնամակալին)։
6. Ծառայությունը Հայաստանի Հանրապետության ոստիկանությունից շահառուների ցանկը ստանալուն հաջորդող 2 աշխատանքային օրվա ընթացքում ձևավորում է վճարման վճարման ցուցակ և այն էլեկտրոնային եղանակով տրամադրում է Հայփոստին։
7. Վճարման ցուցակում ներառվում են երեխայի անունը, ազգանունը, հայրանունը, մայրանունը (առկայության դեպքում) անձը հաստատող փաստաթղթի տեսակը, սերիան ու համարը և վճարման ենթակա գումարը։
8. Միանվագ դրամական օգնությունը տրամադրվում է Հայփոստի և Արցախփոստի միջոցով:
9. Միանվագ դրամական աջակցությունը վճարվում է սույն հավելվածի 7-րդ կետում նշված՝ վճարման ցուցակ ներառված երեխայի ծնողին (խնամակալին), ով Հայփոստի կամ Արցախփոստի աշխատակցին կներկայացնի երեխայի՝ սույն հավելվածի 7-րդ կետում նշված անձը հաստատող փաստաթուղթը, խնամակալի դեպքում՝ նաև երեխայի նկատմամբ խնամակալություն սահմանելու (խնամակալ ճանաչելու) մասին փաստաթուղթը: Երեխայի ծնող (խնամակալ) լինելը հավաստվում է երեխայի՝ վճարման ցուցակ ներառված տվյալներով և ծնողի (խնամակալի) անձը հաստատող փաստաթղթով։

Ընդ որում, երեխայի ծնողի վերաբերյալ տվյալները համեմատվում են (համադրվում են) երեխայի ծննդյան վկայականում նշված՝ ծնողի վերաբերյալ տվյալների հետ։ Վճարումն իրականացվում է ծնողի վերաբերյալ տվյալները համապատասխանելու (համընկնելու) դեպքում, ինչպես նաև այն դեպքում, երբ համընկնում են երեխայի մոր անձը հաստատող փաստաթղթում և երեխայի ծննդյան վկայականում նշված՝ մոր անունը, առկայության դեպքում՝ հայրանունը (չի համընկնում միայն ազգանունը), իսկ երեխայի ծննդյան վկայականում համընկնում են երեխայի հոր և մոր ազգանունները:

1. Միանվագ դրամական աջակցության գումարը չի կարող արգելադրվել (դրվել արգելանքի տակ), բռնագանձվել և ենթակա չէ ժառանգման:
2. Եթե մինչև 2021 թվականի փետրվարի 1-ը միանվագ դրամական աջակցությունը չի վճարվում, ապա Հայփոստը կամ Արցախփոստը փոխանցված գումարը մինչև 2021 թվականի փետրվարի 15-ը վերադարձնում է Հայաստանի Հանրապետության պետական բյուջե՝ Ծառայությանը տրամադրելով այն շահառուների տվյալները, ում միանվագ դրամական աջակցությունը չի վճարվել։

**ՏԵՂԵԿԱՆՔ-ՀԻՄՆԱՎՈՐՈՒՄ**

**«Արցախի նախադպրոցական տարիքի երեխաների ամանորյա աջակցության միջոցառումը հաստատելու մասին» Կառավարության որոշման նախագծի ընդունման վերաբերյալ**

**1. Իրավական ակտի ընդունման անհրաժեշտությունը**

Ներկայացվող նախագծի նպատակը Արցախում հաշվառում ունեցող՝ 2015 թվականի հունվարի 1-ից հետո ծնված երեխաներին աջակցության տրամադրումն է Ամանորի կապակցությամբ։

**1.1. Կարգավորման հարաբերությունների ներկա վիճակը և առկա խնդիրները**

Նպատակահարմար է Ամանորի կապակցությամբ միանվագ դրամական աջակցություն տրամադրել 2015 թվականի հունվարի 1-ից հետո ծնված և Արցախում հաշվառված երեխաներին։

**1.2. Առկա խնդրի առաջարկվող լուծումը**

Հաշվի առնելով վերը նշվածը՝ առաջարկվում է ընդունել ներկայացվող նախագիծը։

**2. Կարգավորման առարկան**

Նախագծով հաստատվում է Արցախի նախադպրոցական տարիքի երեխաների ամանորյա աջակցության միջոցառումը։

Ընդ որում, այս միջոցառման շահառու է համարվում Արցախում 2020 թվականի դեկտեմբերի 23-ի դրությամբ հաշվառում ունեցող՝ 2015 թվականի հունվարի 1-ից հետո ծնված երեխաները։

Աջակցությունը տրամադրվելու է միանվագ կարգով՝ 20000 դրամ յուրաքանչյուր երեխային, ըստ Հայփոստին ու Արցախփոստին տրամադրված՝ երեխաների անվանացանկերի։

Միջոցառման շահառու հանդիսացող երեխաների տվյալները Ծառայությանը տրամադրում է Ոստիկանությունը, ըստ բնակչության պետական ռեգիստրի տվյալների։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում Ամանորի կապակցությամբ դրամական աջակցություն կտրամադրվի Արցախում 2020 թվականի դեկտեմբերի 23-ի դրությամբ հաշվառում ունեցող՝ 2015 թվականի հունվարի 1-ից հետո ծնված երեխաներին։

**ՏԵՂԵԿԱՆՔ**

**«Արցախի նախադպրոցական տարիքի երեխաների ամանորյա աջակցության միջոցառումը հաստատելու մասին»** **Կառավարության որոշման նախագծի ընդունման առնչությամբ Հայաստանի Հանրապետության պետական բյուջեում ծախսերի և եկամուտների ավելացման կամ նվազեցման բացակայության մասին**

«Արցախի նախադպրոցական տարիքի երեխաների ամանորյա աջակցության միջոցառումըհաստատելու մասին» Կառավարության որոշման նախագծի ընդունման դեպքում Հայաստանի Հանրապետության պետական բյուջեի ծախսերը և եկամուտները չեն ավելանա։

**ՏԵՂԵԿԱՆՔ**

**«Արցախի նախադպրոցական տարիքի երեխաների ամանորյա աջակցության միջոցառումը հաստատելու մասին» Կառավարության որոշման նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտության բացակայության մասին**

«Արցախի նախադպրոցական տարիքի երեխաների ամանորյա աջակցության միջոցառումը հաստատելու մասին»Կառավարության որոշման նախագծի ընդունման դեպքում անհրաժեշտ է մշակել «Հայաստանի Հանրապետության կառավարության 2019 թվականի դեկտեմբերի 26-ի N 1919-Ն որոշման մեջ փոփոխություններ ու լրացում կատարելու մասին» Հայաստանի Հանրապետությանորոշման նախագիծը: